Huhtasaari tekee presidentinvaalista kansanäänestyksen pakolaispolitiikasta, kirjoittaa Juha Keskinen.

Laura Huhtasaari on vihreiden Pekka Haaviston kanssa vahvimmin tavoittelemassa paikkaa presidentinvaalien toiselle kierrokselle, JENNI GÄSTGIVAR

Perussuomalaiset ja heidän presidenttiehdokkaansa Laura Huhtasaari pyrkii kaikin keinoin tekemään tulevan tammikuun presidentinvaaleista kansanäänestyksen Suomen pakolais- ja maahanmuuttopolitiikasta.

Huhtasaari ei kerää tyylipisteitä eikä yritä varjella suomalaisten yhtenäisyyttä tai muita sellaisia hienoja arvoja. Huhtasaari pyrkii keräämään pisteitä härskeimmällä mahdollisella tavalla: pelottelemalla ihmisiä ja vetoamalla heidän huonoihin puoliinsa.

Huhtasaari nojautuu Kekkoseen, Jumalaan ja Venäjään. Ilmeisesti laskien, että yhteiskuntamme heikot ja ahdistuneet kaipaavat mahdollisimman jykeviä asioita, joihin turvautua.

***

Sunnuntaisuomalaisen haastattelussa Huhtasaari kertoo olevansa erittäin vihainen Turun tapahtumista. Hän kaipaa kekkosmaista johtajaa. Huhtasaaren mielestä Turun puukotukset olisi voitu estää helposti.

Huhtasaari on kiivas puhuja, joka innostuu omasta julistuksestaan. Tämä nähtiin eduskunnassa kun Huhtasaari yltyi varoittelemaan islamisaatiosta ja laittoi itse allekirjoittamansa puoluejohtajien vetoomuksen vihapuheen vastustamisesta aivan omaan kuosiinsa.

Pääministeri Juha Sipilä (kesk) joutui eduskunnassa muistuttamaan, miten lausumassa tuomittiin kaikki vihapuhe. Huhtasaaren esiintyminen oli kuitenkin tarkoitettu perussuomalaisten omille hevijuusereille.

Huhtasaaren operaatio oli ilmeisen onnistunut: ensin rasismi vaihtui vihapuheeksi ja sitten eduskunnassa kerrottiin, mitä vihapuhe perussuomalaisille merkitsee. Pääministeri Sipilää höntsäytettiin. Muille puolueille operaatio kertoikin perussuomalaisten toiminnan ja luotettavuuden tason.

***

Vaikka kiivaus varmaankin on aitoa, niin Huhtasaaren linja ei ehkä ole niin vaistonvarainen kuin ensi kuulemalta voisi luulla. Veikkaan, että Huhtasaaren kampanjassa tullaan jatkossa kohtaamaan myös kovaa kapitalismin kritiikkiä.

Perussuomalaisten pelikirjassa on tarkkaan katsottu poliittista nelikenttää, jossa puolueet sijoitetaan vasemmisto-oikeisto- ja suvaitsevaisuus-suvaitsemattomuus-akseleille. Neliö, jossa vasemmistolaisuus yhtyy suvaitsemattomuuteen, on tyhjä. Epäilen, että tätä tilausta Huhtasaari on täyttämässä. Koemarkkinointi on Huhtasaaren omassa vaalipiirissä onnistunut mainiosti.

Puolueiden kannatusmittaukset osoittavat, että Jussi Halla-ahon johtamien perussuomalaisten kannatus on elpymään päin. Nyt ollaan kymmenen prosentin pinnassa. Perussuomalaiset muuttui viime puoluekokouksessaan eurooppalaistyyppiseksi oikeistopopulistiseksi puolueeksi. Sen pelikirjan mukaan nyt ollaan etenemässä.

***

Laura Huhtasaari on vihreiden Pekka Haaviston kanssa vahvimmin tavoittelemassa paikkaa presidentinvaalien toiselle kierrokselle, istuvaa presidenttiä Sauli Niinistöä vastaan. Jos toista kierrosta vaalissa tarvitaan.

Perussuomalaisten ja vihreiden vastakkainasettelu suosii niin Huhtasaarta kuin Haavistoakin. Vihreissäkin tämä tiedostetaan ja puheenjohtaja Touko Aalto karsikin juuri perussuomalaiset pois mahdollisten hallituskumppaniensa joukosta.

Huhtasaaren potentiaalinen ääniosuus presidentinvaalien ensimmäisellä kierroksella saattaa liikkua 10-20 prosentin välillä. Perussuomalaisten ja vihreiden vastakkainasettelu nostaa näiden puolueiden ehdokkaita.

Eräs seuraus asetelmasta voi olla myös se, että Sauli Niinistön kannatus nousee niiden äänestäjien keskuudessa, jotka muutoin äänestäisivät jotain muuta ehdokasta, mutta eivät halua nähdä toisella kierroksella perussuomalaisten tai vihreiden ehdokasta.